
Neuradno prečiščeno besedilo vsebuje:
· Odlok o občinskem lokacijskem načrtu Kočevarjev vrt (del območja urejanja V1O/1 z deli morfoloških enot 4A/1 in 4A/3) (Ur. l. RS, št. 71/2005),
· Odlok o spremembah in dopolnitvah Odloka o občinskem lokacijskem načrtu Kočevarjev vrt (Naš časopis, št. 462/2018).


ODLOK 
o občinskem lokacijskem načrtu Kočevarjev vrt 
(del območja urejanja V1O/1 z deli morfoloških enot 4A/1 in 4A/3)


SPLOŠNI DOLOČBI

1. člen
(podlaga za občinski lokacijski načrt)

(1) S tem odlokom se, v skladu s Strategijo prostorskega razvoja Republike Slovenije in prostorskimi sestavinami dolgoročnega in srednjeročnega družbenega plana Občine Vrhnika, sprejme občinski lokacijski načrt za dva večstanovanjska objekta na območju urejanja Kočevarjev vrt na Vrhniki (v nadaljnjem besedilu: občinski lokacijski načrt). 
(2) Občinski lokacijski načrt je izdelal Primis Vrhnika d.d., pod številko naloge 11/04, marca 2005, na podlagi idejnih zasnov objektov in prometne ter komunalne in energetske infrastrukture. 
(3) V skladu z Odlokom o Občinskem prostorskem načrtu Občine Vrhnika (Ur. l. RS, št. 27/14, 50/147 – teh. pop., 71/14 – teh. pop., 92/14 – teh. pop., 53/15, 75/15 – teh. pop., 9/17 – teh. pop., 9/17, 79/17 – teh. pop.,12/18 – teh. pop.) se načrtuje v ureditvenem območju VR_1853, v osrednjem območju centralnih dejavnosti, gradnja enodružinskega stanovanjskega objekta z vso potrebno prometno, energetsko in komunalno infrastrukturo.

2. člen
(vsebina odloka)

(1) Ta odlok določa: ureditveno območje, zasnovo projektnih rešitev za urbanistično, krajinsko in arhitekturno oblikovanje, zasnovo projektnih rešitev prometne, energetske, komunalne in telekomunikacijske infrastrukture, rešitve in ukrepe za varovanje okolja, ohranjanja narave in trajnostne rabe naravnih dobrin, varovanje kulturne dediščine, etapnost izvedbe, obveznosti investitorja in izvajalcev, tolerance ter nadzor nad izvajanjem določb tega odloka. 
(2) Sestavine iz prejšnjega odstavka so obrazložene in grafično prikazane v občinskem lokacijskem načrtu, ki je skupaj z obveznimi prilogami na vpogled na Občini Vrhnika. 


UREDITVENO OBMOČJE

3. člen
(obseg ureditvenega območja)

(1) Ureditveno območje občinskega lokacijskega načrta se nahaja v katastrski občini Vrhnika.
(2) Sklenjeno ureditveno območje občinskega lokacijskega načrta obsega zemljišča parcel št.: 2532/1, 2532/2, 2532/3 in delov parc. št. 2529/1 in 2534.
(3) Sestavni del ureditvenega območja lokacijskega načrta so tudi površine za ureditev infrastrukturnih objektov izven sklenjenega območja lokacijskega načrta in prestavitev obstoječega kozolca. Njihova ureditev je predvidena na delih parcel št.: 2854/45, 2529/3, *50, 2529/5, *351, 2529/1, 2534 in 2531.
(4) Potek posameznih komunalnih in energetskih vodov in priključkov ter ureditev prometnih in parkirnih površin izven sklenjenega območja urejanja je predviden po zemljiščih delov parc. št.: 
predviden poseg    				na zemljišču delov parcel
· priključek na Jelovškovo cesto:   		2529/3, *50, 2529/5, *351, 2529/1, 2531
· ureditev meteorne kanalizacije:   		2529/3, 2529/1, *50, 2532/5,*351, 2530
· priključek na vodovod:            		2854/45
· priključek na plinovod:           		2854/45
· priključek na TK in CATV:         		2854/45
· prestavitev kozolca:              		*351, 2529/5, 2530
(5) Gradnja enodružinskega stanovanjskega objekta (S), garaže (G) in nadstreška (N) z vso potrebno prometno, energetsko in komunalno infrastrukturo je na zemljiščih ali delih zemljišč s parcelnimi št. 2530/5, 2531/1 in 2531/2, vse k.o. Vrhnika. Uredi se nov prometni priključek  iz obstoječe dostopne ceste na zemljišču s parcelno št. 2529/14, k.o. Vrhnika. Novi načrtovani priključek se podaljša ob severno – vzhodnem delu parcel s parcelno št. 2530/5, 2531/2 in 2531/1. Energetska in komunalna infrastruktura se gradi tudi po zemljiščih s parcelno št. 2532/4, 2530/5 in 2854/45, vse k.o. Vrhnika. Grafični prikaz prometne, komunalne in energetske ureditve je razviden v grafičnem načrtu SD OLN št. 4.3.

4. člen
(funkcija ureditvenega območja)

(1) Ureditveno območje občinskega lokacijskega načrta obsega: 
· zemljišče z dvema stanovanjskima blokoma (skupaj 56 stanovanj) in urejenimi pripadajočimi funkcionalnimi površinami
· površine za ureditev infrastrukturnih objektov in naprav: priključka na Jelovškovo cesto s parkirnimi mesti, priključka za peš promet na Ljubljansko cesto ter priključke na javne vode: vodovod, sanitarno kanalizacijo, nizko napetostno električno omrežje, telekomunikacijsko omrežje, omrežje kabelske televizije in plinovodno omrežje 
· površino za gradnjo TP (transformatorske postaje) Vrhnika-Ljubljanska cesta s priključkom na 20 kV omrežje ob Ljubljanski cesti. 


ZASNOVA PROJEKTNIH REŠITEV PROMETNE INFRASTRUKTURE, PRESTAVITVE, RUŠITVE

5. člen
(priključek)

(1) Dostop na območje je predviden z Jelovškove ceste parc. št. 2858/1 po novem priključku ob robu območja kmetije Kočevar. Le-ta se izvede v dveh odsekih. 
(2) Prvi odsek poteka od Jelovškove ceste ob jugozahodnem robu kmetije po zemljišču delov parc. št.: 2529/3, *50, 2529/5, *351, 2529/5 in 2529/1. Dolg je 97 m in zasnovan tako, da se bo lahko nadaljeval za potrebe pozidave na območju zemljišča parc. št. 2529/1. Koridor prečnega profila meri 9 m in je sestavljen iz:
· cestišča 2 x 2,75 m, 
· enostranskega pločnika 1,5 m, 
· bankine 1,5 m, 
· bankine 0,5 m.
Cesta je od jugozahodne parcelne meje odmaknjena 0,7 m. 
(3) Drugi odsek je zasnovan pravokotno na prvi del ceste. Poteka ob severozahodnem robu kmetije po zemljišču dela parc. št. 2529/1. Dolg je 55 m. Koridor prečnega profila meri 8,5 m in je sestavljen iz:
· cestišča 2 x 2,50 m, 
· parkirišča 2,5 m, 
· enostranskega pločnika 1,5 m, 
· bankine 1,5 m, 
· bankine 0,5 m. 
(4) Kota cestišča priključka je 293,03 m. Vozne, pohodne in parkirne površine so asfaltirane in zaključene z robniki. Pločnik je nivojsko ločen od vozišča. 
(5) Priključek je opremljen z ustrezno vertikalno in horizontalno prometno signalizacijo. 

6. člen
(parkiranje)

(1) Parkiranje za potrebe obeh predvidenih stavb s skupaj 56 stanovanji je predvideno pretežno na lastnem zemljišču, to je v sklopu pripadajoče gradbene parcele in deloma ob priključku na Jelovškovo cesto. Skupno število vseh parkirnih mest znaša 92, od tega za invalide 7.
(2) V delno vkopani garaži pod obema objektoma je predvidenih 56 parkirnih mest, od tega za invalide 5. 
(3) Na območju zunanjih površin obeh stavb je predvidenih 28 parkirnih mest, od tega za invalide 2. To parkirišče je ob severozahodnem robu zasajeno z drevjem. 
(4) Ob severozahodnem odseku ceste je predvideno 8 parkirnih mest. 
(5) Parkirne površine so asfaltne ali tlakovane in ustrezno označene ter opremljene z lovilci olj. 
(6) Dovozna pot v minimalni širini 3,60 m do enodružinskega stanovanjskega objekta s pomožnimi objekti in do objekta Ljubljanska cesta 9A se asfaltira ali ustrezno tlakuje. Parkirišča in vse vozne asfaltirane ali tlakovane površine so opremljena z lovilci olj. Dovozna pot je istočasno tudi intervencijska pot do novo načrtovanega stanovanjskega objekta ter obstoječega objekta Ljubljanska 9A in mora biti določena s svojo novo zemljiški parcelo, ter v zemljiški knjigi vpisana kot dovozna pot.
(7) Na parceli 2531/1 k.o. Vrhnika je možno urediti dodatna parkirna mesta za mirujoči promet. Ta parkirišča je možno urediti le tako, da parkirana vozila ne bodo ovirala intervencijski dostop do objekta Ljubljanska cesta 9A.

7. člen
(prestavitev kozolca, rušitev lope)

(1) Zaradi gradnje priključka na Jelovškovo cesto se prestavi obstoječi kozolec na zemljišču parc. št. *351, in sicer za 8,1 m proti severovzhodu in 4,6 m proti severozahodu. Prestavljen kozolec bo od koridorja ceste odmaknjen min. 2 m in bo imel zagotovljen uvoz z jugovzhodne strani. Kozolec bo prestavljen na zemljišče delov parc. št. *351, 2530 in 2529/5. 
(2) Kozolec se ohrani v obstoječi podobi kot del varovane etnološke dediščine na območju kmetije Kočevar. 
(3) Lopa-svinjak na zemljišču dela parc. št. *50, ki leži na trasi predvidenega priključka, se poruši. Lopa je pritličen objekt tlorisnih dimenzij 8,5 m x 4,5 m. 


ZASNOVA PROJEKTNIH REŠITEV ZA URBANISTIČNO, ARHITEKTURNO IN KRAJINSKO OBLIKOVANJE

8. člen
(oblikovanje odprtega prostora)

(1) Predviden stanovanjski kompleks ob Ljubljanski cesti je vpet med območjema kmetije Kočevar in poslovnim kompleksom Orel, ki se varujeta kot etnološka dediščina ter hribom Sv. Trojice, ki predstavlja dominanto v prostoru in je uporabljen za tematsko ozadje. Zasnova objektov tako po tlorisni velikosti kot po legi prečno na regionalno cesto sledi vzorcu postavitve okoliških objektov in obenem spomeniško varstvenim pogojem. Objekta sta namerno odmaknjena od gradbene linije Ljubljanske ceste, da zaradi njune višine ne bi prišlo do zasičenosti prostora. Gradbena linija proti tej cesti je nakazana z drevoredom, ki hkrati predstavlja vizualno in protihrupno bariero med regionalno cesto in stanovanjskim območjem. Prostorsko sta bloka postavljena tako, da medsebojno tvorita vmesni prostor, ki kot vrt z igrali predstavlja središčni prostor in obenem filter med objektoma. 
(2) Zasnova celotne prostorske ureditve zagotavlja: parkiranje z min. 1,5 PM/stanovanje +10% za obiskovalce, zelene površine, dovoz z Jelovškove ceste, peš povezave z Jelovškovo in Ljubljansko cesto, požarne oziroma interventne dostope ter ločeno zbiranje in odvoz odpadkov. 
(3) Zelene površine so travnate in zasajene s posameznimi drevesi in grmovnicami. Ob Ljubljanski cesti in zunanjem robu parkirišča se zasadita drevoreda z okrasnimi visokoraslimi drevesi. 

9. člen
(urbanistični pogoji)

(1) Objekt B je v prostor lociran tako, da je njegov severni vogal odmaknjen min. 5 m od zgornjega roba brežine jarka in min. 3 m od obstoječega kanala E sanitarne kanalizacije vzdolž jarka, vzhodni vogal pritličja pa 18,65 m od zunanjega roba voznega pasu cestišča regionalne ceste.
(2) Objekt A leži vzporedno z objektom B tako, da je od njega odmaknjen 16 m, na jugu pa se v najožjem delu medsosedski ograji ob meji z območjem kmetije Kočevar približa na 4,80 m. 

10. člen
(večstanovanjska objekta)

(1) Večstanovanjska objekta sta identična, a zrcalno zavrtena vzdolž daljše osi, tako da ima objekt A vhod z jugozahodne, objekt B pa s severovzhodne strani. Objekta sta med seboj povezana s skupno kletno etažo. 
(2) Zunanje dimenzije kleti so 2,5 + 40,80 + 10,75 m x 11,05 + 27,30 + 11,05 m (pod tlorisoma objektov in vmesnim prostorom + funkcionalna razširitev vmesnega prostora proti Ljubljanski cesti). Klet je delno vkopana. Kota tlaka je na koti -3,46 m. Svetla višina kleti je od 2,40 do 3,10 m, konstrukcijska etažna višina je od 2,80 do 3,30 m. Uvoz v klet je po pokriti klančini z naklonom 11°. 
(3) Objekta imata podolgovat tloris. Tloris pritlične etaže meri 40,8 m x 15,5 m. Tloris razgibanega nadstropja je zasnovan znotraj pravokotnika dimenzij 40,80 m x 17,70 m. 
(4) Vertikalni gabarit posamičnega objekta je K+P+1+2M = klet + pritličje + nadstropje + 2 mansardi. Višina kolenčnega zidu v M1 je 1,50 m. Kota tlaka pritličja je ±. 0,00 = 293,30 m. Višina višje kapi je 6, 61 m, nižje pa 5,61 m. Višina slemena je + 13,73 m. 
(5) Streha objektov je klasična dvokapnica z naklonom 40°, krita z opečnim zareznikom. Objekta sta oblikovana z namenom, da bosta v prostoru razpoznavna kot oblikovalska kvaliteta. 

11. člen
(tolerance)

Tolerance vseh dimenzij objektov so ± 50 cm, ob pogoju, da so izpolnjeni navedeni urbanistični pogoji. 


ZASNOVA PROJEKTNIH REŠITEV ZA UREJANJE KOMUNALNE, ENERGETSKE IN TELEKOMUNIKACIJSKE INFRASTRUKTURE

12. člen
(skupne določbe)

(1) Zasnova prometne, komunalne in energetske ureditve, z izjemo navezave na NN električno omrežje, se navezuje na obstoječo mestno infrastrukturo. 
(2) Izdelava projektne dokumentacije za komunalne naprave mora potekati istočasno in medsebojno usklajeno, z upoštevanjem potrebnih odmikov med posameznimi omrežji (vzporedni poteki, križanja …). 
1. Vsa omrežja se izvedejo podzemno. 
2. Komunalni in energetski vodi in priključki se uredijo v skladu s pogoji tega lokacijskega načrta. Odstopanja so dovoljena v primeru ustreznejših tehničnih rešitev, ob pogoju, da so le-te še usklajene z načrtovano prostorsko ureditvijo. 
(3) Za posege v obstoječe vode, ki ležijo na območju prostorske ureditve, je potrebno pridobiti soglasja njihovih upravljavcev. 
(4) Pred pričetkom del je potrebno obstoječe vode zakoličiti in jih po potrebi ustrezno zaščititi. 
(5) Za izvedbo NN električnega omrežja pod regionalno cesto je potrebno pridobiti dovoljenje upravljavca državne ceste. 
(6) Za posege na parcele, ki niso v lasti investitorja, je potrebno pridobiti soglasja lastnikov parcel. 
(7) Odstopanja od poteka tras in lokacije naprav morajo biti usklajene z upravljalci infrastrukture ter za vsako odstopanje dodatno pridobljeno soglasje upravljalca.
(8) Zagotoviti je potrebno nadzor pri vseh gradbenih delih v bližini že obstoječih infrastrukturnih vodov in naprav s strani upravljalca infrastrukture.
(9) Infrastrukturni vodi so določeni v grafičnih načrtih SD OLN Kočevarjev vrt št. 4.3. »Prometna, komunalna in energetska ureditev«.

13. člen
(vodovod)

(1) Obstoječe stanje: v pločniku regionalne ceste poteka javni vodovod z urejenim odcepom za priključitev obravnavanega območja. 
(2) Predvideno stanje: območje se na javni vod priključi z vodom PE 110, ki poteka med objektom A in Kočevarjevo kmetijo po celotni dolžini predvidene gradbene parcele, tako da je možno njegovo nadaljevanje na potencialno zazidljive površine na zemljišču parc. št. 2529/1. Na vodu se namestita dva nadzemna hidranta, eden ob regionalni cesti, drugi pred parkiriščem. Priključek za objekt B poteka pod stropom kleti. 
(3) Stanovanjski objekt (S) se na javno vodovodno omrežje priključi s priključno cevjo ø1˝, do globine 1,2 m ter zaščiteno z zaščitno cevjo dimenzije ø6/4˝ in montažo vodomernega števca.
Statični tlak na odjemnem mestu 292,0 m.n.v. (vodomeru) je od 4,4 do 5,4 bar.
Pri načrtovanju in gradnji vodovodnega priključka je potrebno upoštevati veljavno zakonodajo in področne podzakonske akte.
Minimalni odmik objekta od vodovoda je 5,00 m. Vodomerni jašek mora biti lociran čim bližje javnemu vodovodu, po možnosti na zemljišču uporabnika. V primeru, da priključek poteka preko sosednjih parcel, mora biti vodomerni jašek postavljen čim bližje javnemu vodovodu. V takem primeru je vodomerni jašek nameščen na sosednji parceli s soglasjem lastnika sosednje parcele.
Priključitev bo možna, ko bo investitor podal zahtevek za priključitev in potrdilo o plačani obveznosti za priključitev na vodovodno omrežje. Priključek izvede upravljavec vodovoda.
Nad vodovodom niso dovoljeni nobeni gradbeni posegi, dodaten nasip ali odvoz materiala nad cevovodom, gradnja ograj, podpornih zidov in ostalih komunalnih vodov. V primeru gradnje na mestu vodovoda se lahko prestavi s soglasjem upravljalca in na stroške investitorja.
V načrtu priključitve mora biti razviden postopek izdelave priključitve na javno vodovodno omrežje, da ne pride do prekinitve z vodooskrbo na obstoječem vodovodnem omrežju.
Pred izvedbo priključka si mora investitor pridobiti soglasje upravljalcev: telekomunikacij, elektro, ceste zaradi možnih križanj s priključkom, ter vse lastnikov zemljišč po katerih bo potekal priključek. Pred izvedbo priključka mora investitor predložiti potrdilo o začetku postopka o vpisu služnostne pravice v zemljiško knjigo za gradnjo in vzdrževanje vodovoda po zemljiščih drugih lastnikov.
Vodomer ustrezne dimenzije, ki ga določi projektant glede na potrebno porabo vode, se vgradi v zunanji talni jašek ustreznih dimenzij, pokrit s pokrovom lahke izvedbe ter toplotno izoliran. Pred vodomerom se vgradi lovilci nesnage, za vodomerom pa nepovratni ventil. Jašek mora imeti urejene odtok odvečne vode v primeru okvare ali izpusta vode iz omrežja.
Ena stanovanjska enota mora imeti svoj vodomerni števec.
Vodovodno inštalacijo v objektu izvrši za ta dela pooblaščen izvajalec, ki jamči za kvalitetno opravljena dela. Novo položeno inštalacijo je potrebno preizkusiti na predpisan tlak, opraviti dezinfekcijo ter predložiti ateste. Upravljalec vodomera ima pravico, da odkloni izvedbo priključka, če ne bodo izpolnjeni vsi pogoji. Nadzor nad izvedbo priključka izvaja upravljalec vodovoda. Vso nastalo škodo z izvedbo priključka krije investitor.

14. člen
(sanitarna kanalizacija)

(1) Obstoječe stanje: ob odprtem jarku poteka kanal E javne sanitarne kanalizacije (s prečrpališčem v vzhodnem vogalu obravnavanega območja). 
(2) Predvideno stanje: objekta se priključita na kanal E. Priključek Kočevarjeve domačije se naveže na priključek teh dveh objektov, njena direktna navezava na kanal E pa ukine. 
(3) Območje prečrpališča se zavaruje z ograjo. 
(4) Za potrebe vzdrževanja, čiščenja in rednega pregledovanja se mora zagotoviti dostop do javnega kanala, jaškov in prečrpališča. 
(5) Stanovanjski objekt (S) se na javno sanitarno kanalizacijsko omrežje poveže z javnim sanitarnim kanalizacijskim omrežjem (ID 10096 CČN Tojnice) preko že obstoječega hišnega priključka objekta Ljubljanska cesta 9a (parcelna številka 2532/4, k.o. Vrhnika) ali preko že obstoječega jaška na javnem kanalizacijskem omrežju na parceli št. 2534/1 k.o. Vrhnika s koordinato X = 92013 in Y=446074. objekt se nahaja v aglomeracijo Vrhnika + Sinja Gorica (ID 4823). 
Na javni kanal se priključi samo sanitarno odpadno vodo iz objekta.
Priključek mora imeti ustrezno število revizijskih jaškov dim. Ø 80 cm z ustreznim pokrovom. Jaški morajo biti vedno dostopni za čiščenje ali pregled kanalizacijskega priključka. V primeru, da je globina jaška manjša od 1,0 m se lahko vgradi jašek min. dim. Ø 60 cm. Za kanal se uporabi PVC cev min dim fi 160 mm. Vsi kanalizacijski vodi morajo biti vodotesni, zato je pri gradnji potrebno uporabiti materiale, ki to zagotavljajo.
Če je objekt nižji od terena, se predvidi zaščito pred preplavitvijo visokih voda javne kanalizacije. Odpadne vode morajo ustrezati pogojem  za priključitev na javni kanal.
V primeru, da priključek ni vodotesen ali ne ustreza pogojem soglasja lahko izvajalec javne službe (v nadaljevanju IJS) zahteva, da ga lastnik ustrezno sanira. V primeru, da lastnik sanacije ne opravi, jo opravi IJS javnega sistema na stroške lastnika priključka. 
V kolikor priključek poteka preko parcel, ki niso v lasti investitorja ali se priključuje na kanal, ki je v zasebni lasti, je potrebno pridobiti soglasja lastnikov parcel, po katerih kanalizacijski priključek poteka ali soglasje lastnika kanala preko katerega se izvaja priključitev. Za poseg v cestno telo mora investitor pridobiti dovoljenje za poseg v cestno telo in dovoljenje za postavitev cestne zapore.
Nad kanalom niso dovoljeni gradbeni posegi, dodaten nasip ali odvoz materiala nad cevovodom, gradnja ograj podpornih zidov ali ostalih komunalnih vodov.
Investitor je dolžan upravljavcu kanalizacije dostaviti geodetski posnetek izvedenih del hišnega priključka izdelanega pri pooblaščeni geodetski službi ali naročiti geodetski posnetek pri IJS javnega kanalizacijskega sistema ob pregledu priključka s strani IJS.

15. člen
(odvodnjavanje)

(1) Obstoječe stanje: obravnavano območje meji na odprti jarek s propustom pod regionalno cesto. 
(2) Predvideno stanje: čiste meteorne vode z območja obravnave, vključno s priključkom na Jelovškovo cesto, se speljejo v odprti jarek. Vode s parkirišča se morajo odvajati preko lovilca olj. 
(3) Odprti prečni graben se nadomesti z meteorno kanalizacijo. 
(4) Meteorne vode iz streh in utrjenih površin je potrebno voditi ločeno od sanitarnih odpadnih voda v skladu z veljavno zakonodajo v ponikanje ali v odprti jarek preko že izdelane meteorne kanalizacije, ki se nahaja na parceli št. 2529/14, k.o. Vrhnika. Pred priključitvijo na obstoječo meteorno kanalizacijo je potrebno preveriti hidravlično zmogljivost obstoječe meteorne kanalizacije.

16. člen
(transformatorska postaja, elektrika)

(1) Obstoječe stanje: na obravnavanem območju in širši okolici ni zagotovljena oskrba z električno energijo. 
(2) Predvideno stanje: v severnem vogalu obravnavanega območja je predvidena tipska TP Vrhnika-Ljubljanska cesta za potrebe širšega območja naselja Vrhnika s priključkom na SNO 20 kV na drugi strani regionalne ceste. 
(3) TP se določi pripadajoča gradbena parcela. 
(4) Obravnavana objekta se priključita na NNO iz te TP. V sklopu tega omrežja se predvidijo še: priključek za kmetijo Kočevar ter rezervna voda (pod regionalno cesto in do prečrpališča). 
(5) Stanovanjski objekt (S), garažni objekt (G) , nadstrešek (N) so poseg v prostor znotraj varovalnega pasu obstoječega elektroenergetskega voda, ki je v lasti in upravljanju Elektro Ljubljana d.d. in je možen pod pogoji, da se zagotovi ustrezna električna in mehanska zaščita oziroma po potrebi umik EE voda skladno s tehničnimi normativi in standardi ter veljavno tipizacijo podjetja Elektro Ljubljana d.d. Pri tem je potrebno upoštevati zahteve veljavne zakonodaje in področne podzakonske akte. Posebno pozornost je potrebno posvetiti mehanskim zaščitam zemeljskih vodov na odsekih, ki bodo potekali pod povoznimi površinami.
Priklop načrtovanega stanovanjskega objekta (S) na distribucijsko omrežje se izvede glede na priključno moč preko novega NN priključka s kablom Al 4x70+1,5 mm2 iz obstoječega NN omrežja – iz kabelske omarice na objektu Ljubljanska 9. Postavitev priključno merilne omarice (PMO) je potrebno zagotoviti na stalno dostopnem mestu.
Vsi predvideni zemeljski vodi, ki bodo potekali pod povoznimi površinami oziroma bodo križali komunalne vode se uvlečejo v njim namenjeno kabelsko kanalizacijo s kabelskimi jaški ustreznih dimenzij.
Po trasi priključnega nizkonapetostnih zemeljskih vodov je potrebno položiti ozemljitveni valjenec FE-Zn 4x25 m.
Po izdaji gradbenega dovoljenja oz. dovoljenj in pred priključitvijo objektov na distribucijsko omrežje mora investitor pridobiti soglasje za priključitev za objekte, v katerem bodo natančno določeni tehnični pogoji in parametri priklopa objektov na EE infrastrukturo.
V primeru, da je gradna načrtovanih objektov pogojena s predhodno preureditvijo, prestavitvijo ali nadomestitvijo obstoječe elektroenergetske infrastrukture, ki je v lasti Elektra Ljubljana, je investitor dolžan naročiti izvedbo in plačati vse stroške morebitne prestavitve ali predelave elektroenergetske infrastrukture, ki jih povzroča z omenjeno gradnjo. Funkcija prestavljene, preurejene in nadomeščene elektroenergetske infrastrukture tudi po izvedbi ostane enaka in kota taka ostane v lasti distributerja Elektro Ljubljana. Elektro Ljubljana si pridružuje pravico, da na račun investitorja opravi vsa dela, ki predstavljajo prestavitev, preureditev oz. nadomestitev obstoječe elektroenergetske infrastrukture. Vsa medsebojna razmerja o načinu financiranja in izvedbi prestavitev, preureditev oz. nadomestitev elektroenergetske infrastrukture investitor in Elektro Ljubljana dogovorita v posebni pogodbi.
Pri realizaciji OLN so dopustna odstopanja od poteka tras in lokacije naprav elektroenergetske infrastrukture, če so pridobljene rešitve, ki so primernejše s tehničnega vidika in njihove prostorske umestitve. Variantna rešitev mora biti usklajena z upravljavcem distribucijskega omrežja.
Investitor lahko, v izogib kasnejšim popravkom soglasij in projektne dokumentacije, že pred začetkom projektiranja pridobi dokazila o pravici graditi.
V fazi pridobivanja dokazila o pravici graditi morajo ali lastninske, druge stvarne oziroma obligacijske pravice, morajo biti pridobljene overjene tripartitne služnostne pogodbe z lastniki zemljišč, kjer bo navedeno, da ima Elektro Ljubljana d.d. pravico vpisa služnostne pravice gradnje in vzdrževanja omenjene infrastrukture v zemljiško knjigo.
Najmanj 8 dni pred pričetkom del je potrebno zagotoviti nadzor nad izvedbo del s strani upravljavca elektroenergetskega omrežja. Investitor posameznega objekta nosi odgovornost za časovno usklajenost izvedbe vseh potrebnih del.
V kolikor izvajalec zemeljskih del med izvedbo naleti na nepričakovane elektroenergetske vode je dolžan o tem takoj obvestiti pristojno nadzorništvo podjetja Elektro Ljubljana d.d.


17. člen
(plin)

(1) Obstoječe stanje: v pločniku regionalne ceste poteka nizkotlačni plinovod z urejenim odcepom za priključitev obravnavanega območja. 
(2) Predvideno stanje: objekta se priključita na javni plinovod v pločniku regionalne ceste. 
(3) Za stanovanjski objekt (S) velja obveznost priključitve in uporabe na distribucijsko omrežje zemeljskega plina. Obveznost priključitve ne velja v primeru uporabe obnovljivih virov energije, ki ne onesnažujejo okolja v večji meri kot zemeljski plin. Pri priključevanju na javno distribucijsko omrežje je potrebno upoštevati veljavno zakonodajo in področne podzakonske akte.

18. člen
(telekomunikacijsko omrežje)

(1) Obstoječe stanje: v pločniku regionalne ceste poteka telekomunikacijsko omrežje. 
(2) Predvideno stanje: objekta se priključita na telekomunikacijsko omrežje v pločniku regionalne ceste. 
(3) Pri vseh posegih v prostor je potrebno upoštevati trase TK omrežja in predhodno pridobiti soglasje Telekoma Slovenije d.d. k projektnim rešitvam.
Obstoječe TK omrežje glede na pozidavo je potrebno ustrezno zaščititi ali prestaviti na osnovi projektne rešitve.
Pri projektni rešitvi upoštevati izgradnjo kabelske kanalizacije do priključne točke obstoječe KK in kablov.
Stroške ogleda, izdelave projekta zaščite in prestavitve TK omrežja, zakoličbe, zaščite in prestavitve TK omrežja ter nadzora krije investitor gradnje na določenem območju. Prav tako bremenijo investitorja tudi stroški odprave napak, ki bi nastale zaradi del na predmetni gradnji, kakor tudi stroški zaradi izpada prometa, ki bi zaradi tega nastali.
Vsa dela v zvezi z zaščito in prestavitvami tangiranih TK kablov izvede upravljalec omrežja (ogledi, izdelava tehničnih rešitev in projektov, zakoličbe, izvedba del in dokumentiranje izvedenih del).
Potrebno je izdelati PGD/PZI zaščite oziroma morebitne prestavitve obstoječega TK omrežja Telekoma in projekt PGD/PZI TK priključka za predvideno gradnjo.

19. člen
(CATV)

(1) Obstoječe stanje: v pločniku regionalne ceste poteka omrežje kabelske televizije (CATV).
(2) Predvideno stanje: objekta se priključita na CATV omrežje v pločniku regionalne ceste. 

20. člen
(zunanja razsvetljava)

(1) Obstoječe stanje: ob regionalni cesti je urejena javna razsvetljava. 
(2) Predvideno stanje: ob priključku in parkirišču se izvede napeljava zunanje razsvetljave s priključitvijo na stanovanjska bloka. Izvede se tudi kabelska kanalizacija iz TP za preklop na javno rabo, ko bo cesta predana v javno rabo. Kot svetila se uporabijo tipske ulične svetilke, ki se nameščajo drugod na Vrhniki. 
(3) Na območju OLN Kočevarjev vrt in območju SD OLN Kočevarjev vrt se dopusti zunanjo razsvetljavo, po izvedbi  in ureditvi zunanje razsvetljave ob dostopni cesti, navezati na obstoječo javno razsvetljavo iz Jelovškove ceste do parkirišča pri stanovanjskih blokih. Za navezavo zunanje razsvetljave na javno razsvetljavo mora biti le-ta izvedena z zemeljskim vodom v zaščitni cevi, vmesnimi jaški, nizkimi kandelabri (h=5,00 m) in LED svetilkami.

21. člen
(javna higiena)

(1) Objekta imata na dvorišču predvideno ureditev ekološkega otoka za organizirano ločeno zbiranje in odvažanje odpadkov z dostopom po priključku na Jelovškovo cesto in obračanjem na funkcionalnem zemljišču. 
(2) Upravitelj objekta mora pred izdajo uporabnega dovoljenja skleniti pogodbo s Komunalnim podjetjem Vrhnika o številu in velikosti zabojnikov za ločeno zbiranje odpadkov. 
(3) Dostopi do prostorov za zbiranje odpadkov morajo biti dovolj veliki in primerno utrjeni, da omogočajo dostop standardnih smetarskih vozil.
(4) Na območju SD OLN Kočevarjev vrt je dopustna izvedba ekološkega otoka, dolžine do 5,00 m in globine do 1,00 m.


REŠITVE IN UKREPI ZA VAROVANJE OKOLJA, NARAVNE IN KULTURNE DEDIŠČINE TER TRAJNOSTNE RABE NARAVNIH DOBRIN

22. člen
(tla)

Gradbišče naj bo omejeno na območje lokacijskega načrta. 

23. člen
(vodnogospodarske ureditve in zaščitni ukrepi)

(1) Varstvo voda pred onesnaženjem zagotavlja izgradnja ustrezne kanalizacije. 
(2) Za čas gradnje je nujno predvideti vse potrebne varnostne ukrepe in tako organizacijo na gradbiščih, da bo preprečeno onesnaženje voda ali podtalnice, ki bi nastalo zaradi transporta, skladiščenja in uporabe tekočih goriv in drugih nevarnih snovi oziroma v primeru nezgod zagotoviti takojšnje ukrepanje za to usposobljenih delavcev. Vsa začasna skladišča in pretakališča goriv, olj in maziv ter drugih nevarnih snovi morajo biti zaščitena pred možnostjo izliva v tla in vodotok. 
(3) Zagotoviti je potrebno, da se po končani gradnji odstranijo vsi za potrebe gradnje postavljeni provizoriji in odstranijo vsi ostanki začasnih deponij. Predvideti je potrebno ustrezno krajinsko in protierozijsko ureditev vseh prizadetih površin. 
(4) Vsi posegi v prostor morajo biti načrtovani tako, da ne pride do poslabšanja stanja voda in da se ne onemogoči varstvo pred škodljivim delovanjem voda, kar mora biti v projektni dokumentaciji ustrezno prikazano in dokazano. 
(5) Projektna rešitev odvajanja in čiščenja padavinskih in komunalnih voda mora biti usklajena s Pravilnikom o odvajanju in čiščenju komunalne odpadne in padavinske vode (Uradni list RS, št. 105/02 in 50/04). 
(6) V primeru, da bodo s posebnimi strokovnimi podlagami za infrastrukturno opremljanje območja ali zaradi okoljsko ali funkcionalno ugodnejših rešitev dodatno določena tudi zemljišča izven okvirnega ureditvenega območja in bo to hkrati pomenilo tudi posege na vodna in priobalna zemljišča ter varstvena in ogrožena območja, je potrebno za posege na teh zemljiščih pred izdajo gradbenega dovoljenja pridobiti tudi vodno soglasje. 
(7) Pri pripravi projektne dokumentacije morajo biti upoštevani naslednji projektni pogoji:
· Vsi objekti morajo biti predvideni izven vodnega in priobalnega zemljišča, ki sta opredeljena v 11. in 14. členu ZV-1 (min. 5 m od zgornjega roba brežin vodotokov II. reda in min. 15 m od zgornjega roba brežin vodotokov I. reda). Kjer je to nujno potrebno, je v skladu s 37. členom ZV-1 dopustno gradnjo javne infrastrukture načrtovati tudi na priobalnih zemljiščih, v izjemnih primerih (nujna prečkanja vodotokov) pa tudi na vodnih zemljiščih, za te posege pa si je potrebno pred pridobitvijo gradbenega dovoljenja pridobiti tudi vodno soglasje. 
· Vsi posegi v prostor morajo biti načrtovani tako, da ne pride do poslabšanja stanja voda in da se ne onemogoči varstva pred škodljivim delovanjem voda, kar mora biti v projektni dokumentaciji ustrezno prikazano in dokazano (5. člen ZV-1, Uradni list RS, št. 67/2002).
· Padavinsko odpadno vodo je potrebno odvajati v javno kanalizacijo ali neškodljivo ponikati v skladu z določbami Uredbe o emisiji snovi in toplote pri odvajanju odpadnih voda iz virov onesnaževanja (Uradni list RS, št. 35/96). Komunalno odpadno vodo je potrebno odvajati v javno kanalizacijo. Projektna rešitev odvajanja in čiščenja padavinskih in komunalnih odpadnih voda mora biti usklajena s Pravilnikom o odvajanju in čiščenju komunalne odpadne in padavinske vode (Uradni list RS, št. 105/02 in 50/04).
(8) V kolikor so na parceli prisotni barjanski jarki sekundarnega ali terciarnega pomena, jih ni dovoljeno zasipavati, razen v primeru vzpostavitve nadomestnih jarkov, ki bodo prevajali potrebne vodne količine, kar je potrebno računsko dokazati.
Kanalizacija mora biti projektirana v strogo ločenem sistemu. Odvajanje padavinskih odpadnih voda z asfaltiranih manipulativnih površin je potrebno voditi poreko peskolova in ustrezno dimenzioniranega lovilca maščob in olj.
Odvajanje padavinskih voda z utrjenih površin je potrebno urediti v skladu z veljavno zakonodaji in področnimi podzakonskimi akti in sicer na tak način, da bo v čim večji možni meri zmanjšan odtok padavinskih voda z utrjenih površin, kar pomeni, da je potrebno predvideti ponikanje ali po možnosti zadrževanje padavinskih voda pred iztokom v kanalizacijo oziroma površinske odvodnike (morebitni zadrževalnik, …)
Padavinske vode s streh objektov je, v kolikor ne obstaja možnost priključitev na javni kanalizacijski sistem, potrebno ponikati (če to dovoljujejo sama tla), pri tem morajo biti ponikovalnice locirane izven vpliva povoznih in manipulacijskih površin, možnost ponikanja predvidenih količin pa računsko dokazana.
Projektna rešitev odvajanja in čiščenja padavinskih in komunalni odpadnih vod mora biti usklajena z veljavno zakonodajo in področnimi podzakonskimi akti.
Vsi posegi v prostor morajo biti načrtovani tako, da ne pride do poslabšanja stanja voda in da se ne onemogoči varstva pred škodljivim delovanjem voda, kar mora bit v projektni dokumentaciji ustrezno prikazano in dokazano.

24. člen
(ohranjanje narave)

Na obravnavanem območju skladno z Zakonom o ohranjanju narave ni potrebno izvajati posebnih varstvenih ukrepov. Potrebno je upoštevati vse zahteve, ki jih za načrtovanje predvidene prostorske ureditve določajo predpisi in drugi pravni akti s področja varstva narave.

25. člen
(varstvo pred hrupom)

(1) V območju urejanja ni predvidenih storitev, ki bi imele večje zahtevnosti obremenitve s hrupom kot je v skladu z Uredbo o hrupu v naravnem in življenjskem okolju (Uradni list RS, št. 45/95).
(2) Pri projektiranju, gradnji in obratovanju objektov in naprav morajo projektanti, izvajalci in investitorji upoštevati določbe o maksimalnih dovoljenih ravneh hrupa za III. območje varovanja pred hrupom. 
(3) V območju lokacijskega načrta je potrebno upoštevati določila Zakona o varstvu pred hrupom v naravnem in bivalnem okolju (Uradni list SRS, št. 15/76, 29/86, Uradni list RS, št. 23/93, 29/95, 45/95 in 44/96), Uredbo o hrupu v naravnem in življenjskem okolju (Uradni list RS, št. 45/95, 44/96) in Odlok o varstvu pred hrupom v Občini Vrhnika (Uradne objave NČ, št. 309, 29. 11. 2004). 
(4) Za zaščito kmetije Kočevar se med gradbeno parcelo blokov in njenim območjem na zemljišču lokacijskega načrta zgradi medsosedska ograja višine max. 1,80 m nad terenom dvorišča kmetije. 

26. člen
(varstvo zraka)

Med gradnjo je izvajalec dolžan upoštevati naslednje ukrepe za varstvo zraka:
· zakonsko regulativo v zvezi z emisijskimi normami pri gradbeni mehanizaciji in transportnih sredstvih;
· preprečevanje prašenja odkritih delov trase in gradbišča: vlaženje sipkih materialov in nezaščitenih površin ter preprečevanje raznosa materiala z gradbišča. 

27. člen
(varovanje objektov in območij kulturne dediščine)

(1) Območje obravnave leži v varovani enoti Vrhnika-arheološko najdišče Trško jedro (EŠD 844), ki mora biti pred gradnjo arheološko raziskano. 
(2) Pri načrtovanju je potrebno upoštevati obstoječo etnološko dediščino. 
(3) V območju urejanja se nahajata enoti kulturne dediščine:
· Vrhnika – Arheološko najdišče Nauportus, EŠD 844, režim: arheološko najdišče, in 
· Vrhnika – Domačija Ljubljanska 9, EŠD 12414, režim: stavbna dediščina.
V kolikor se z gradnjo stanovanjskega objekta (S), garažnega objekta (G) ter nadstreška (N) posega v globino zemeljskih plasti več kot 1,00 m od kote gotovega terena, je potrebno izvesti predhodne arheološke raziskave – arheološka izkopavanja, ki se morajo izvesti na celotnem območju posega novogradnje. V kolikor se z gradnjo komunalnih vodov posega v globino zemeljskih plasti več kot 1,00 m od kote gotovega terena, so prav tako potrebna arheološka izkopavanja. Komunalni vodi potekajo po zbirnem kanalu po najkrajši možni poti.
Pri posegih do 1 m globine je potrebno izvesti arheološke raziskave ob gradnji brez poseganja v arheološke plasti oz. odstranjevanja le teh.
Za izvedbo predhodne arheološke raziskave je treba pridobiti kulturnovarstvene pogoje in kulturnovarstveno soglasje za raziskavo in odstranitev arheološke ostaline. Obseg in faznost predhodnih arheoloških raziskav določi pristojna območna enota Zavoda za varstvo kulturne dediščine Slovenije z izdajo kulturnovarstvenih pogojev.
V primeru odkritja izjemne in dobro ohranjene arhitekture je potrebno le te prezentirati »in situ«.
(4) Prostorske ureditve morajo biti prilagojene celostnemu ohranjanju kulturne dediščine tudi v vplivnem območju kulturnega spomenika ali dediščine, ki pomeni širšo okolico nepremičnega kulturnega spomenika ali dediščine.
(5) Kulturno dediščino je potrebno varovati pred poškodovanjem ali uničenjem tudi med gradnjo – čez objekte in območja kulturne dediščine ne smejo potekati gradbiščne poti, obvozni, vanje ne smerjo biti premaknjene potrebne ureditve vodotokov, namakalnih sistemov, komunalna, energetska in telekomunikacijska infrastruktura, ne smejo se izkoriščati za deponijo viškov materialov ipd.
(6) Zaradi varstva arheoloških ostalin je potrebno Zavodu za varstvo kulturne dediščine Slovenije skladno z veljavno zakonodajo omogočiti dostop do zemljišč, kjer se bodo izvajala zemeljska dela in opravljanje strokovnega nadzora nad posegi. Lastnik zemljišča/investitor/odgovorni vodja naj o dinamiki gradbenih del obvesti pristojno območno enoto Zavoda za varstvo kulturne dediščine Slovenije vsaj 10 dni pred pričetkom zemeljskih del.

28. člen
(varstvo pred požarom)

(1) Obstoječe stanje: na območju urejanja se nahaja en nadzemni hidrant. 
(2) Predvideno stanje: varstvo pred požarom se zagotovi z dvema dodatnima 
nadzemnima hidrantoma. Do objektov je možen dostop po novem priključku in z regionalne ceste. Reševanje ljudi in premoženja omogočajo okoliške proste površine. 
(3) Varstvo pred požarom se zagotovi v skladu z veljavno zakonodajo in področnimi podzakonskimi akti. Pri vseh posegih je treba upoštevati in zagotoviti ukrepe varstva pred požarom:
· pogoje za varen umik ljudi, živali in premoženja,
· potrebne odmike med objekti ali potrebno protipožarno ločitev,
· dostope, dovoze in delovne površine za intervencijska vozila,
· vire za zadostno oskrbo z vodo za gašenje.
Ob rekonstrukciji in vzdrževanju objektov se požarna varnost ne sme zmanjšati. Poti, namenjene intervencijskim vozilom, morajo biti označene skladno s predpisi.


OBVEZNOSTI INVESTITORJA IN IZVAJALCEV

29. člen
(splošne obveznosti)

(1) Poleg splošnih pogojev morata investitor in izvajalec upoštevati določilo, da se načrtovanje in izvedba posegov opravita na tak način, da sta čim manj moteča ter tako, da ohranijo ali celo izboljšajo gradbeno tehnične in prometno varnostne ter okoljevarstvene razmere. 
(2) Poleg vseh obveznosti, navedenih v predhodnih členih tega odloka, so obveznosti investitorja in izvajalca v času gradnje in po izgradnji tudi: 
· izdelati načrt ureditve gradbišča, 
· promet v času gradnje organizirati tako, da ne bo prihajalo do poslabšanja prometnih razmer na obstoječem cestnem omrežju,
· zagotoviti zavarovanje gradbišča tako, da bosta zagotovljeni varnost in raba bližnjih objektov in zemljišč,
· zagotoviti nemoteno komunalno oskrbo preko vseh obstoječih infrastrukturnih vodov in naprav; infrastrukturne vode je potrebno takoj obnoviti v primeru poškodb pri gradnji,
· v času gradnje zagotoviti vse potrebne varnostne ukrepe in organizacijo gradbišča za preprečitev prekomernega onesnaženja tal, vode in zraka pri transportu, skladiščenju in uporabi škodljivih snovi; v primeru nesreče zagotoviti takojšnje ukrepanje usposobljene službe,
· za čas gradnje upoštevati, da se na vseh območjih dovolijo imisije hrupa tako, da v dnevnem času niso prekoračene kritične ravni hrupa predpisane za posamezna območja varovanja pred hrupom. 
(3) Investitor in izvajalec morata poleg urbanistično arhitektonskih pogojev upoštevati vsa navodila in pogoje posameznih nosilcev urejanja prostora, ki so sestavni del tega prostorskega akta. 
(4) Vsak investitor mora pred gradbenim posegom pridobiti gradbeno dovoljenje za gradnjo objektov in naprav na podlagi tega lokacijskega načrta in projektov za pridobitev gradbenih dovoljenj. 

30. člen
(posebne obveznosti)

Investitor mora upoštevati naslednje posebne obveznosti: 
1. Priključek oziroma odsek ceste, ki poteka od Jelovškove ceste ob jugovzhodnem robu kmetijskega zemljišča, po delih parcel št. 2529/3, *50, 2529/5, *351, 2529/1, se v kartografskem delu opredeli kot površina, namenjena javnemu dobru – mestna cesta kot samostojna gradbena parcela. Prenos v javno dobro mora biti brezplačno izveden do pridobitve uporabnega dovoljenja. 
2. Do izdaje uporabnega dovoljenja se pridobi študija rekonstrukcije obstoječega križišča ceste RII-490, odsek 300 Brezovica-Vrhnika, z avtocestnim priključkom Vrhnika, ter novima priključkoma: Jelovškovo ulico LK 466781 in cesto, ki vodi do nove prostorske ureditve Kočevarjev vrt. 
3. Študija se sofinancira na podlagi dogovora med Dolenjgradom d.o.o., Pod Hruševco 30, 1360 Vrhnika in Občino Vrhnika, Tržaška 1, 1360 Vrhnika. 


ETAPNOST IZVEDBE, RAZMEJITEV FINANCIRANJA

31. člen
(etapnost)

Prostorske ureditve po tem načrtu se izvajajo sočasno oziroma v soodvisnosti. Etapnost je vezana le na ločena investitorja (v zvezi z gradnjo TP). 

32. člen
(razmejitev financiranja prostorske ureditve)

(1) Investitor prostorske ureditve je Dolenjgrad d.o.o. 
(2) Investitor gradnje TP Vrhnika-Ljubljanska cesta s priključitvijo na SNO je Elektro Ljubljana.
(3) Ostali odnosi se urejajo z urbanističnimi pogodbami. 


TOLERANCE

33. člen
(dovoljena odstopanja)

(1) Pri realizaciji lokacijskega načrta so dopustni premiki tras komunalnih naprav in prometnih ureditev od prikazanih, v kolikor gre za prilagajanje stanju na terenu, izboljšavam tehničnih rešitev, ki so primernejše z oblikovalskega, prometno tehničnega, ozelenitvenega ali okoljevarstvenega vidika, s katerimi pa se ne smejo poslabšati prostorski in okoljski pogoji ali prejudicirati in ovirati bodoče ureditve, ob upoštevanju veljavnih predpisov za tovrstna omrežja in naprave. 
(2) Pod enakimi pogoji je za izboljšanje stanja opremljenosti območja možno izvesti dodatno podzemno gospodarsko javno infrastrukturo. 


NADZOR

34. člen
(nadzor)

Nadzor nad izvajanjem tega odloka opravljajo pristojne inšpekcijske službe. 


Odlok o občinskem lokacijskem načrtu Kočevarjev vrt (del območja urejanja V1O/1 z deli morfoloških enot 4A/1 in 4A/3) (Ur. l. RS, št. 71/2005) vsebuje naslednje prehodne in končne določbe:

PREHODNI IN KONČNI DOLOČBI

35. člen

Občinski lokacijski načrt je stalno na vpogled na Občini Vrhnika, Oddelek za okolje, prostor in komunalo. 

36. člen

Ta odlok začne veljati naslednji dan po objavi v Uradnem listu Republike Slovenije. Objavi pa se tudi v občinskem glasilu Naš časopis. 

Odlok o spremembah in dopolnitvah Odloka o občinskem lokacijskem načrtu Kočevarjev vrt (Naš časopis, št. 462/2018) vsebuje naslednje končen določbe:

III. KONČNI DOLOČBI

22. člen

Tekstualni in grafični del odloka o SD OLN Kočevarjev vrt, skupaj z obveznimi prilogami je na vpogled na Občini Vrhnika, oddelku pristojnem za urejanje prostora.

23. člen

Ta odlok SD OPN Kočevarjev vrt začne veljati petnajsti dan po objavi v uradnem občinskem glasilu Naš časopis. Objavi se tudi na spletni strani Občine Vrhnika.

